
	החלטה



עניינה של החלטה זו הוא בקשת רשות ערעור על שתי החלטות שניתנו ע"י בית המשפט לענייני משפחה בבאר שבע (כב' השופט שי שמואל) בהליך רכושי המתנהל בין הצדדים: האחת, מיום 10.05.2023 בגדרה נדחתה בקשת המבקש לפירוק שיתוף מידי בבית המגורים; והשנייה, מיום 15.05.2023 בגדרה נדחתה בקשת המבקש לחיוב המשיבה לשאת במחצית חובו למס הכנסה, תוך הבהרה, כי הדבר יילקח במסגרת איזון המשאבים שיערך בין הצדדים. 

רקע עובדתי בקליפת אגוז  
1. הצדדים, בני זוג לשעבר, שהתגרשו זה מזו בחודש פברואר השנה והם הוריהם של שתי בנות בגירות. 

1. עובר למועד סידור הגט, עזב המבקש את בית המגורים המשותף, השוכן בישוב ..., והמשיבה נותרה להתגורר בו.

1. מעיון בתיק המתנהל בבית המשפט קמא עולה, כי המבקש הוא ... במקצועו, והוא שותף בחברות מספר שעיסוקן יבוא, שיווק וייצור מוצרים בתחום ...., ואילו המשיבה מועסקת כעובדת שכירה ב.... 

1. נוכח הקרע ביחסי הצדדים, הגישה המשיבה בחודש יולי אשתקד תובענה רכושית במסגרתה עתרה, בין השאר, לאיזון משאבים ולפירוק השיתוף בבית המגורים.  


1. המבקש הגיש ביום 01.05.2023 שתי בקשות בהליך הרכושי: האחת, הוכתרה כבקשה דחופה ביותר לפירוק השיתוף בבית המגורים במסגרתה נטען, כי הוא נושא במלוא הוצאות ההחזקה שלו בהתאם להחלטת בית המשפט בעוד המשיבה מתגוררת בו בגפה ועושה בו שימוש בלעדי; והשנייה, הוכתרה כבקשה דחופה ביותר לתשלום חובות מס הכנסה במסגרתה עתר, כי בית המשפט יורה למשיבה לשאת במחצית החוב למס הכנסה, העומד על כמיליון ₪, אשר לדידו, אין חולק כי הוא משותף לצדדים. 

1. לאחר שנתקבלו תגובות המשיבה, ניתנה ביום 10.05.2023 החלטה בבקשה לפירוק השיתוף המידי בבית המגורים, הדוחה אותה, ונקבע בה, בין היתר, לאמור: 
"מדובר בבקשה שהקדימה את זמנה ולא היה מקום להגישה עת ניתנו החלטות למינוי מומחה בתחום האקטואריה ולצורך בדיקת טענות התובעת בקשר להיקף עסקיו והזכויות של הנתבע. רק לאחר בירור היקף כל הזכויות ישקול ביהמ"ש ליתן צו כאמור". 

1. בחלוף ימים אחדים, ביום 15.05.2023 ניתנה החלטה בבקשה לחיוב המשיבה בנשיאה במחצית החוב למס הכנסה, אשר אף היא נדחתה, ובה נקבע, בין היתר, לאמור:

"מדובר בדרישת תשלום מס גבוהה אותה הציג המבקש במסגרת בקשה זו תוך דרישה כי ביהמ"ש יורה למשיבה לשאת במחצית התשלום ובד בבד הגיש בקשה נוספת להורות על פירוק שיתוף מיידי בבית הצדדים. בהחלטות נוספות בהליך זה הורתי (כך במקור – פ.ג.כ) על מינוי מומחה שיבחן בין היתר את היקף הפעילות העסקית של המבקש וזאת בשים לב לטענות המשיבה שעה שבפני ביהמ"ש טרם נפרסה התמונה העובדתית כולה... מצאתי כי מדובר בבקשה הנגועה בחוסר תום לב והמגיעה ברקע ידיעת המבקש כי למשיבה אין כל יכולת כלכלית מעשית לשאת בתשלומים אלו בשלב זה". 

1. המבקש, אשר לא השלים עם ההחלטות, הגיש ביום 06.06.2023 בקשה לקבלת רשות לערער עליהן, ומכאן החלטה זו. 

תמצית טענות הצדדים  
1. לטענת המבקש, מחמת העדר אמצעים זמינים לתשלום החוב למס הכנסה, פנה הוא לבית המשפט קמא בבקשה להחשת פירוק השיתוף בבית המגורים, אשר שוויו עומד על כ- 4.5 מיליון ₪ (ורובצת עליו משכנתא שיתרתה לסילוק עומדת על כמיליון ₪); לדידו, שגה בית המשפט קמא בקבעו, כי יש לו היכולת הכלכלית לשאת לבד בתשלום החוב למס הכנסה מבלי שהדבר נבדק לעומק ומבלי שנבחנו יכולותיה הכלכליות של המשיבה; לטענתו, החוב למס הכנסה נובע ממשיכות בעלים מקופת החברה בסך של כ-1.8 מיליון ₪ אשר נותבו למשק הבית המשותף של הצדדים על פני תקופה המשתרעת על כ-16-18 שנה; החוב הוא משותף, וככל שלא יפרע במועד, יגרור הדבר סנקציות שיוטלו על שני הצדדים ויסב לשניהם נזק כלכלי כבד, ולכן אין מנוס ממכירת הבית המשותף; בית המשפט קמא לא בחן לעומק טיבו של החיוב הגבוה במס והסתפק בקביעה, כי גובהו מלמד על חוסנו הכלכלי ועל יכולותיו הכלכליות העולות על אלו של המשיבה; בהתאם לפסיקה, ככל שבית המשפט מחליט להשעות מימוש זכותו הקניינית של בן הזוג השותף במקרקעין, עליו לבחון כדבעי האיזון בין הפגיעה בזכות הקניינית ובין הניסיון להגיע לפתרון כולל וסופי; בית המשפט קמא שגה בכך שלא בחן את מכלול השיקולים וההשלכות שיש לעיכוב במכירת הבית על יכולת הצדדים לשאת בחוב המשותף למס הכנסה; במקרה דנא דחיית פירוק השיתוף בבית תכביד עליו מהותית, וברי כי ככל שתידרש הערכת שווי החברה עלולה ההתדיינות בין הצדדים להיות מורכבת וארוכה. 
לפיכך, עותר המבקש לקבלת הבקשה, לדון בה כבערעור ולהורות על מכירת הבית לאלתר ופירעון החוב למס הכנסה מתוך התמורה שתתקבל, ולחילופין, להשיב הדיון לבית המשפט קמא על מנת שיבחן מחדש את יכולתו הכלכלית לשאת בתשלום המס ואת דחיית מועד פירוק השיתוף בבית המגורים. 

1. מנגד, טוענת המשיבה, כי עסקינן בהחלטות הנושאות אופי דיוני מובהק, ובהתאם להלכה הפסוקה מידת ההתערבות של ערכאת הערעור בהחלטות ממין אלו היא מצומצמת; ככל שבקשת רשות הערעור תתקבל, משמעות הדבר תהא הכרעה בהליך בשלב מקדמי העלולה לגרום לה עיוות דין, בפרט בשים לב לפערים המשמעותיים במצבם הכלכלי של הצדדים ובגובה הכנסותיהם; עפ"י הפסיקה לערכאה הדיונית שיקול דעת נרחב בעניין עיתוי פירוק השיתוף בבית המגורים של בני זוג שנפרדו; בית המגורים הוא הנכס הבלעדי והעיקרי של הצדדים, זולת החברות שהמבקש מחזיק במניותיהן, בעניינן מונה מומחה חוקר שניתנו לו סמכויות נרחבות והבית הוא הנכס היחיד ממנו תוכל היא להיפרע בסופו של ההליך; בנסיבות המקרה דנא יש להמתין לתום ההליך הרכושי ולליבון כלל הסוגיות שבמחלוקת טרם מתן צו לפירוק השיתוף. משכך, בקשות המבקש מקדימות את זמנן; המבקש מגלה טפח ומסתיר טפחיים ובתוך כך הסתיר בבקשה העובדה שמונה מומחה חוקר לשם בירור הטענות בעניין התנהלותו הכלכלית והזיקה שלו לחברות בארץ ובחו"ל, והעובדה שאינו משתף עם המומחה פעולה. כן הוסתרה על ידו העובדה, שחרף החלטת בית המשפט קמא שנתקבלה על יסוד הסכמות הצדדים, אין הוא נושא בהוצאות ההחזקה של בית המגורים ובהחזרי המשכנתא; בניגוד לנטען על ידו, אין למבקש כל קושי תזרימי; בית המשפט קמא לא שגה בקבעו כי יכולותיו הכלכליות עולות לאין ערוך על אלו שלה, שעה שהסתמך על נתונים שהוצגו על ידי המבקש עצמו; מטרת הפנייה של המבקש לבית המשפט קמא בבקשה לפירוק שיתוף מידי בבית המגורים היא להפעיל עליה לחץ ולכפות עליה הסדרים כלכליים גרועים אגב הגירושין; בניגוד לנטען ע"י המבקש, בהתאם לפסיקה המנחה בעניין, השאיפה היא לדחות את פירוק השיתוף בבית המגורים עד שתתקבל תמונת הנכסים במלואה ולדון במכלול העניינים הרכושיים של בני הזוג במאוחד.  

משכך, עותרת המשיבה לדחיית בקשות רשות הערעור.

דיון והכרעה

1. על יסוד תקנה 138(א)(5) לתקנות סדר הדין האזרחי, תשע"ט-2018 ולאחר עיון באשר מונח לפניי ובתיק המתנהל בבית המשפט קמא, באתי לכלל מסקנה כי דין בקשת רשות הערעור על שני ראשיה להידחות מהנימוקים שיובאו להלן. 

1. המחלוקת בין הצדדים באשר הובאה לפתחו של בית משפט זה מתעוררת פעמים הרבה עת מדובר בענייני ממון ורכוש של בני זוג שנישואיהם באו אל קצם, נוכח אופיין של זכויות הקניין שלהם כשותפים בנכס/י מקרקעין מזה, וטיבו של הסדר איזון המשאבים מזה (בהנחה שמדובר בבני זוג שחל עליהם המשטר הרכושי הקבוע בחוק יחסי ממון בין בני זוג, תשל"ג-1973). 

1. מדובר במערכת יחסי גומלין בין שתי מערכות הדינים הללו, אשר מטבע הדברים, עת מדובר במערכת יחסים זוגית ובמשפחה אחת, הן אוצלות זו על זו ושלובות זו בזו.

1. אכן, וכפי שנטען ע"י המשיבה, השאיפה היא לחתור להסדר כולל בכלל המחלוקות בין בני הזוג, וזהו גם אחד היסודות שעליהם הוקמו בתי המשפט לענייני משפחה כאינסטנציה מקצועית שתפקידה לספק מענה אינטגרטיבי לכלל המחלוקות בעניינה של המשפחה המסוימת אשר ענייניה מובאים לפניה. 

מנגד וכפי שטוען המבקש, החתירה והשאיפה להסדר כולל אינה חזות הכל, בבחינת יש להשיגו "בכל מחיר", ונדרשת גם הגנה על זכויות הקניין, על הזכות להליך הוגן של בני הזוג או מי מהם ועל ערכים חוקתיים נוספים. 

1. ברי, כי על בית המשפט מוטלת המלאכה לאזן בין הזכויות, הערכים והאינטרסים הללו בהתאם לנסיבות המקרה שלפניו. 

1. הציר המרכזי סביבו נסובות השאלות שלפנינו הוא, אפוא, ציר הזמן, דהיינו האם ראוי ונכון לסנכרן מועד פירוק השיתוף בנכס המקרקעין עם מועד איזון המשאבים או שמא יש להפריד ביניהם. 

1. צא ולמד, כי לערכאה הדיונית שיקול דעת רחב בכגון דא, משהיא בקיאה בנפתולי הסכסוך הזוגי-משפחתי, בנסיבות בכללותן, ומעצם טיבה וחובתה, מביאה בחשבון שיקולים נוספים זולת אלה הקשורים בפן הממוני-קנייני גרידא.

1. כשם שהובהר לא אחת בפסיקה הענפה שהתפתחה בנושא הדיון שלפנינו, לרבות ובעיקר בהחלטות שיצאו מלפני בית המשפט העליון, בני זוג שהם בעלים של נכס מקרקעין במשותף מכוח נישואיהם, ובפרט נכס המשמש למגורי המשפחה, אינם נתפסים כשותפים "רגילים" במקרקעין ואף שהזכות המעוגנת בסעיף 37 לחוק המקרקעין, תשכ"ט-1969 אינה פוסחת עליהם, לעיתים, וככל שדבר נוגע לעיתוי פירוק השיתוף, יכול שהוא ייסוג מפני שיקולים נוספים הקשורים בהסדרים הכלכליים ביניהם ונובעים, בין היתר, מהוראות חוק יחסי ממון בין בני זוג, תשל"ג-1973 ומשיקולי צדק, שוויון וערכים חוקתיים נוספים.     

1. לערכאה הדיונית האמונה, בין היתר, על חקר האמת מסור, אפוא, שיקול הדעת לקבוע את מועד פירוק השיתוף בנכס המקרקעין המשותף לבני הזוג בהתבסס על נסיבות המקרה הקונקרטי שעניינו הובא לפניה תוך בחינת טענות הצדדים על יסוד תשתית ראייתית מספקת וביצוע האיזונים הנדרשים כאמור.

1. אין חולק, כי דחיית המועד לפירוק השיתוף משמעה פגיעה בזכות הקניין של מי מבני הזוג החפץ בפירוק מידי,  שהיא כידוע זכות חוקתית המעוגנת בחוק יסוד: כבוד האדם וחירותו. ברם, לערכאה השיפוטית כמו גם לרשות המנהלית הסמכות להתיר פגיעה מעין זו ככל שהיא נעשית לתכלית ראויה והיא מידתית.  

1. במקרה שלפנינו לא מצאתי כי דרך הילוכו של בית המשפט קמא אינה עולה בקנה אחד עם חובתו שבדין ולא מצאתי, כי הפגיעה בזכות הקניין של המבקש אינה מידתית ו/או אינה לתכלית ראויה. לשון אחר: בית המשפט קמא פעל במסגרת מרחב שיקול הדעת המסור בידו והחלטותיו אינן חורגות כלל ועיקר מגבולות הגזרה ששורטטו ע"י הדין.

1. ודוק, מעיון בתיק המתנהל בבית המשפט קמא עולה, כי בשים לב לפערים בגרסות הצדדים בעניין מצבו הכלכלי של המבקש והיקף נכסיו, מונה ביום 15.12.2022 מומחה מטעם בית המשפט כאקטואר וכרו"ח חוקר. עוד עולה, כי המבקש התמהמה ולא הסדיר ההתקשרות עם המומחה עד כי ביום 02.02.2023 נשלח על ידו עדכון לבית המשפט בעניין ונדרשה החלטה שיפוטית המורה למבקש להסיר המחדל האמור. ביני לביני הודע לבית המשפט על ניהול מו"מ בין הצדדים, ובהמשך - ביום 17.04.2023 הודיע ב"כ המשיבה, כי המו"מ לא נשא פרי  ומשכך עתר הוא בשמה כי בית המשפט יחייב המבקש לשאת בתשלום שכר טרחת המומחה בהתאם להחלטות הקודמות ולשתף עמו פעולה ללא דיחוי. או אז באו לעולם הבקשות מושא ההחלטות עליהן המבקש משיג בהליך שלפנינו.

להשלמת התמונה יצוין, כי מעיון בתיק המתנהל בבית המשפט קמא עולה, כי גם לאחר שניתנו ההחלטות האמורות, שבה ועתרה המשיבה כי בית המשפט יורה למבקש לשתף פעולה עם המומחה. 

1. עינינו הרואות, כי ככל שנוצר עיכוב בקידום ההליך ובקבלת חוות דעת המומחה, רובץ הוא בעיקר, אם לא בלבד, לפתחו של המבקש, ובנסיבות אלו לא נפל פגם בהחלטות נושא הבקשה שלפניי על פיהן מצא לנכון בית המשפט קמא להשהות פירוק השיתוף בבית המגורים ולחייב המשיבה לשאת במחצית החוב למס הכנסה עד אשר יתבהרו הדברים ותיפרס בפניו מלוא תמונת הנכסים והזכויות של הצדדים ומשכך, מקום להתערב בהן. 

מכל מקום, אין המדובר בפרק זמן ממושך שחלף ממועד פקיעת נישואי הצדדים ועד לקבלת ההחלטות נושא הבקשה שלפנינו, וגם את זאת יש לזכור.    

1. על רקע האמור, קשה להשתחרר מן הרושם, שהגשת הבקשות מושא ההחלטות עליהן משיג המבקש בהליך דנא, שהוכתרו כ"דחופות ביותר" (כשבכל הנוגע לביצוע מלאכת המומחה לא אצה לו הדרך כלל) נגועה בחוסר תום לב. כידוע, חובת תום הלב חולשת גם על ניהול הליכי המשפט ועל העמידה על מימוש זכויות. בהקשר זה של דרישה לפירוק שיתוף בנכס מקרקעין ע"י מי מבני הזוג וחובת תום הלב כשיקול נוסף שעל בית המשפט להביא בחשבון שיקוליו, היטיב לתאר זאת  פרופ' רוזן צבי ז"ל בספרו:

"... גם זכויות קנייניות – אף במסגרת חוק המקרקעין, תשכ״ט-1969, ותביעות על בסיסן של אלה כפופות לעיקרון תום הלב....גם זכות המוגדרת כמוחלטת כפופה לעיקרון תום הלב. צירוף העיקרון הרחב של תום הלב לכללים הספציפיים, שכבר פותחו – ושעניינם החלת עיקרון תום הלב על ביצוע פעולה משפטית, על הגשת תביעה ועל שימוש בזכויות קנייניות – מלמד, כי גם תביעה לפירוק שיתוף במקרקעין כפופה לעיקרון תום הלב. 
השאלה היא, אילו סטנדרטים ימלאו את תוכנו של עיקרון תום הלב בהקשר של פירוק שיתוף בין בני זוג. שיקול הדעת של בית המשפט במסגרת עיקרון תום הלב מאפשר התייחסות מיוחדת לסיטואציה של פירוק שיתוף בין בני זוג, על רקעם של דיני המשפחה בישראל. גמישותו של עיקרון תום הלב ורקמתו הפתוחה מאפשרים להביא בחשבון את שיקולי המדיניות המיוחדים בסוגיה זו של הליכי פירוק שיתוף בנכס בין בני זוג. היקף השימוש בעיקרון תום הלב והנסיבות המתאימות למטרה זו אינם טעונים הגדרה מפורטת מראש. ניתן לומר, כי כאשר אין התובע מפיק שום תועלת מפירוק השיתוף, או כאשר מטרתו היא לנצל את מצוקתו של האחר ולהפעילם עליו לחצים קשים ללא הצדקה, הוא משתמש בזכות לפירוק שיתוף בחוסר תום לב.״ (א' רוזן צבי, דיני המשפחה בישראל – בין קודש לחול, (1990), עמ׳ 466-468).


1. ודוק, דרישות המבקש לפירוק שיתוף מידי ולחיוב המשיבה לשאת במחצית החוב למס הכנסה שהוגשו, כאמור, כבקשות בהולות, עת ספק אם במועד העלאתן החל כבר המומחה בביצוע מלאכתו נוכח העדר שיתוף פעולה מצד המבקש, וכל שמונח בפני בית המשפט קמא הוא טענות קוטביות בעניין מצבו הכלכלי של המבקש בעוד המשיבה מועסקת כשכירה ומצבה הכלכלי די ידוע, עת על הפרק פירוק שיתוף בבית המגורים המשמש כקורת הגג של המשיבה, נגועות בחוסר תום לב, ובדין ובצדק הורה בית המשפט כשם שהורה, הן באספקלריה של הדין והפסיקה והן באספקלריה של חובת תום הלב שאף היא, כמובן, חלק מן הדין.
 
1. על יסוד כל האמור לעיל, בקשת רשות הערעור נדחית.  

1. המבקש יישא בהוצאות המשיבה בסך 3,500 ₪ מתוך העירבון שהופקד על ידו בהליך. היתרה על פירותיה תושב לידיו.  

1. המזכירות תמציא ההחלטה לצדדים. 

1. ההחלטה ניתנת לפרסום בהיעדר שמות הצדדים ופרטים מזהים נוספים. 
ניתנה היום, ט' אב תשפ"ג, 27 יולי 2023, בהעדר הצדדים.

